Ministerul Sănătăţii Publice Nr. 1.679 din 3 octombrie 2008

Casa Naţională de Asigurări de Sănătate Nr. 756 din 3 octombrie 2008

ORDIN
privind modificarea Ordinului ministrului sănătăţii publice şi al preşedintelui Casei Naţionale de Asigurări de Sănătate nr. 522/236/2008 pentru aprobarea Normelor metodologice de aplicare a Contractului-cadru privind condiţiile acordării asistenţei medicale în cadrul sistemului de asigurări sociale de sănătate pe anul 2008
Publicat în: Monitorul Oficial Nr. 739 din 31 octombrie 2008

    Având în vedere Referatul de aprobare nr. E.N. 10.355 din 3 octombrie 2008 al Ministerului Sănătăţii Publice şi nr. D.G. 2.523 din 3 octombrie 2008 al Casei Naţionale de Asigurări de Sănătate,

    în temeiul prevederilor:

    - Legii nr. 95/2006 privind reforma în domeniul sănătăţii, cu modificările şi completările ulterioare;

    - Hotărârii Guvernului nr. 862/2006 privind organizarea şi funcţionarea Ministerului Sănătăţii Publice, cu modificările şi completările ulterioare;

    - Hotărârii Guvernului nr. 324/2008 pentru aprobarea Contractului-cadru privind condiţiile acordării asistenţei medicale în cadrul sistemului de asigurări sociale de sănătate pentru anul 2008, cu modificările şi completările ulterioare;

    - Hotărârii Guvernului nr. 972/2006 pentru aprobarea Statutului Casei Naţionale de Asigurări de Sănătate, cu modificările şi completările ulterioare,

    ministrul sănătăţii publice şi preşedintele Casei Naţionale de Asigurări de Sănătate emit următorul ordin:
    Art. I - Ordinul ministrului sănătăţii publice şi al preşedintelui Casei Naţionale de Asigurări de Sănătate nr. 522/236/2008 pentru aprobarea Normelor metodologice de aplicare a Contractului-cadru privind condiţiile acordării asistenţei medicale în cadrul sistemului de asigurări sociale de sănătate pe anul 2008, publicat în Monitorul Oficial al României, Partea I, nr. 257 şi 257 bis din 1 aprilie 2008, cu modificările şi completările ulterioare, se modifică după cum urmează:

    1. În anexa nr. 30, articolul 10 va avea următorul cuprins:

    "Art. 10 - (1) Farmaciile întocmesc un borderou centralizator cu evidenţe distincte pentru fiecare sublistă. În borderou, fiecare prescripţie medicală poartă un număr curent care trebuie să fie acelaşi cu numărul de ordine pe care îl poartă prescripţia medicală. Borderoul va conţine şi codul de parafă al medicului, precum şi codul numeric personal al asiguratului, respectiv al titularului de card european de asigurări sociale de sănătate. În borderouri vor fi evidenţiate distinct prescripţiile întocmite de medicii de familie pe baza scrisorii medicale de la medicii de medicina muncii. Farmaciile întocmesc câte un borderou centralizator distinct pentru medicamentele antidiabetice orale, medicamentele antidiabetice de tipul insulinelor şi testele de automonitorizare pentru bolnavii diabetici, medicamentele antidiabetice orale şi de tipul insulinelor şi testele de automonitorizare pentru tratamentul mixt al bolnavilor diabetici, medicamentele pentru tratamentul stării posttransplant, medicamentele specifice pentru tratamentul ambulatoriu al bolnavilor cu afecţiuni oncologice, medicamentele specifice pentru tratamentul ambulatoriu al persoanelor cu infecţie HIV/SIDA, materialele sanitare specifice care se acordă pentru tratamentul în ambulatoriu al bolnavilor incluşi în unele programe naţionale de sănătate, medicamentele corespunzătoare DCI-urilor aferente bolilor rare - mucoviscidoză, epidermoliză buloasă şi scleroză laterală amiotrofică - din cadrul Programului naţional de hemofilie, talasemie şi alte boli rare, acordate în tratamentul bolnavilor cuprinşi în Programul naţional cu scop curativ, şi pentru medicamentele corespunzătoare DCI-urilor aferente grupei/grupelor de boli cronice pentru care aprobarea se dă de către comisia/comisiile constituită/constituite în acest sens la nivelul Casei Naţionale de Asigurări de Sănătate, conform Hotărârii Guvernului nr. 720/2008. Casele de asigurări de sănătate au obligaţia să ţină evidenţe distincte pentru sumele decontate reprezentând contravaloarea medicamentelor antidiabetice orale, a medicamentelor antidiabetice de tipul insulinelor şi a testelor de automonitorizare pentru bolnavii diabetici, a medicamentelor antidiabetice orale şi de tipul insulinelor şi a testelor de automonitorizare pentru tratamentul mixt al bolnavilor diabetici, a medicamentelor pentru tratamentul stării posttransplant, a medicamentelor specifice pentru tratamentul ambulatoriu al bolnavilor cu afecţiuni oncologice, a medicamentelor specifice pentru tratamentul ambulatoriu al persoanelor cu infecţie HIV/SIDA, a materialelor sanitare specifice care se acordă pentru tratamentul în ambulatoriu al bolnavilor incluşi în unele programe naţionale de sănătate, a medicamentelor corespunzătoare DCI-urilor aferente bolilor rare - mucoviscidoză, epidermoliză buloasă şi scleroză laterală amiotrofică - din cadrul Programului naţional de hemofilie, talasemie şi alte boli rare, acordate în tratamentul bolnavilor cuprinşi în Programul naţional cu scop curativ. Casele de asigurări de sănătate au obligaţia să ţină evidenţe distincte pentru sumele decontate reprezentând contravaloarea medicamentelor din prescripţiile eliberate de medicii de familie pe baza scrisorii medicale de la medicii de medicina muncii.

    (2) Borderourile se întocmesc în două exemplare, specificându-se suma ce urmează să fie încasată de la casele de asigurări de sănătate. Pe baza borderourilor centralizatoare, farmaciile vor întocmi facturi cu sumele totale ce urmează să fie decontate de către casele de asigurări de sănătate, evidenţiate distinct pentru medicamente şi pentru materiale sanitare."

    2. În anexa nr. 30, articolul 11 va avea următorul cuprins:

    "Art. 11 - (1) Casele de asigurări de sănătate decontează contravaloarea medicamentelor cu şi fără contribuţie personală eliberate de farmaciile cu care se află în relaţie contractuală, la nivelul realizat, în limita fondurilor aprobate cu această destinaţie.

    (2) Eliberarea medicamentelor corespunzătoare DCI-urilor aferente următoarelor grupe de boli cronice: bolile psihice - G15*), demenţe - G16*), bolnavi cu proceduri intervenţionale percutane numai după implantarea unei proteze endovasculare - stent - G3*), leucemii, limfoame, aplazie medulară, gamapatii monoclonale maligne, mieloproliferări cronice şi tumori maligne, sindroame mielodisplazice - G10*) se face prin acele farmacii selecţionate ca urmare a negocierii adaosului comercial. Adaosul comercial acceptat de casele de asigurări de sănătate în negocierea cu farmaciile este egal cu adaosul comercial cel mai mic ofertat şi este egal pentru toate grupele de boli cronice, distinct pe mediul urban şi rural. Casele de asigurări de sănătate încheie acte adiţionale cu farmaciile selecţionate cu care au negociat adaosul comercial cel mai mic şi egal pentru toate grupele de boli cronice, distinct pe mediul urban şi rural.

    (3) Eliberarea medicamentelor corespunzătoare DCI-urilor pentru care aprobarea se dă de către comisiile constituite în acest sens la nivelul Casei Naţionale de Asigurări de Sănătate, prescrise în cadrul tratamentului următoarelor grupe de boli cronice: hepatită cronică de etiologie virală B, C şi D - G4*), ciroză hepatică - G7*), boala cronică inflamatorie intestinală - G 31 a*), poliartrită reumatoidă - G 31 b*), artropatie psoriazică - G31 c*), spondilită ankilozantă - G 31 d*), artrită juvenilă - G31 e*), psoriazis cronic sever (plăci) - G31 f*), tumori hipofizare cu expansiune supraselară şi tumori neuroendocrine - G22*), boala Gaucher - G29*), DCI-uri nominalizate în Hotărârea Guvernului nr. 720/2008, se face prin acele farmacii aflate în relaţii contractuale cu casele de asigurări de sănătate şi selecţionate ca urmare a negocierii adaosului comercial pentru medicamentele necesare în tratamentul acestor boli. Casele de asigurări de sănătate încheie acte adiţionale cu farmaciile selecţionate cu care au negociat adaosul comercial cel mai mic şi distinct pentru fiecare grupă de boli cronice, precum şi pentru mediul urban şi rural.

    (4) Pentru eliberarea medicamentelor prevăzute la alin. (2) şi (3), asiguraţii se vor adresa la una dintre farmaciile selecţionate ca urmare a negocierii adaosului comercial. Lista farmaciilor selecţionate va fi făcută publică de casa de asigurări de sănătate.

    (5) Eliberarea medicamentelor pentru tratamentul bolilor cronice prevăzute la alin. (2) şi (3) se va face prin farmaciile selecţionate, după caz, de către casele de asigurări de sănătate judeţene şi a municipiului Bucureşti, Casa de Asigurări de Sănătate a Apărării, Ordinii Publice, Siguranţei Naţionale şi Autorităţii Judecătoreşti şi de Casa de Asigurări de Sănătate a Ministerului Transporturilor, ca urmare a negocierii adaosului comercial. Negocierea adaosului comercial se face în şedinţă deschisă, la care participă toţi reprezentanţii legali ai farmaciilor care doresc să elibereze medicamente gratuite pentru bolile cronice prevăzute la alin. (2) şi (3). La nivelul Casei de Asigurări de Sănătate a Apărării, Ordinii Publice, Siguranţei Naţionale şi Autorităţii Judecătoreşti şi al Casei de Asigurări de Sănătate a Ministerului Transporturilor, eliberarea medicamentelor pentru tratamentul bolilor cronice prevăzute mai sus se va face prin farmaciile selecţionate în urma depunerii la sediul acestor case de asigurări de sănătate a ofertelor scrise privind nivelul adaosului comercial. Deschiderea ofertelor se face în prezenţa reprezentanţilor legali ai furnizorilor de medicamente sau în prezenţa reprezentanţilor Colegiului Farmaciştilor din România, pentru Casa de Asigurări de Sănătate a Apărării, Ordinii Publice, Siguranţei Naţionale şi Autorităţii Judecătoreşti şi Casa de Asigurări de Sănătate a Ministerului Transporturilor.

    (6) Eliberarea medicamentelor antidiabetice orale, a medicamentelor antidiabetice de tipul insulinelor pentru bolnavii diabetici, a medicamentelor pentru tratamentul stării posttransplant, a medicamentelor specifice pentru tratamentul ambulatoriu al bolnavilor cu afecţiuni oncologice, a medicamentelor specifice pentru tratamentul ambulatoriu al persoanelor cu infecţie HIV/SIDA, a medicamentelor corespunzătoare DCI-urilor aferente bolilor rare - mucoviscidoză, epidermoliză buloasă şi scleroză laterală amiotrofică - din cadrul Programului naţional de hemofilie, talasemie şi alte boli rare, a materialelor sanitare specifice care se acordă pentru tratamentul în ambulatoriu al bolnavilor incluşi în unele programe naţionale de sănătate, acordate în tratamentul bolnavilor cuprinşi în Programul naţional cu scop curativ, se face prin farmaciile care intră în relaţii contractuale cu casele de asigurări de sănătate şi încheie în acest sens acte adiţionale distincte la contractul de furnizare de medicamente cu şi fără contribuţie personală în tratamentul ambulatoriu în cadrul sistemului de asigurări sociale de sănătate. Farmaciile încheie acte adiţionale pentru eliberarea medicamentelor antidiabetice orale şi/sau a medicamentelor antidiabetice de tipul insulinelor şi a materialelor sanitare pentru bolnavii diabetici şi/sau a medicamentelor pentru tratamentul stării posttransplant şi/sau a medicamentelor specifice pentru tratamentul ambulatoriu al bolnavilor cu afecţiuni oncologice şi/sau a medicamentelor specifice pentru tratamentul ambulatoriu al persoanelor cu infecţie HIV/SIDA şi/sau a medicamentelor corespunzătoare DCI-urilor aferente bolilor rare - mucoviscidoză, epidermoliză buloasă şi scleroză laterală amiotrofică - din cadrul Programului naţional de hemofilie, talasemie şi alte boli rare şi/sau a materialelor sanitare specifice care se acordă pentru tratamentul în ambulatoriu al bolnavilor incluşi în unele programe naţionale de sănătate, acordate în tratamentul bolnavilor cuprinşi în Programul naţional cu scop curativ. Sumele aprobate la nivelul casei de asigurări de sănătate cu această destinaţie se repartizează în mod egal la farmacii, stabilindu-se în acest sens o valoare orientativă a actelor adiţionale, defalcată pe trimestre şi luni. Actele adiţionale se adaptează după modelul de contract de furnizare de medicamente cu şi fără contribuţie personală în tratamentul ambulatoriu, precum şi de materiale sanitare specifice care se acordă pentru tratamentul în ambulatoriu al bolnavilor incluşi în unele programe naţionale de sănătate cu scop curativ în cadrul sistemului de asigurări sociale de sănătate."

    3. În anexa nr. 30, articolul 12 se abrogă.

    4. În anexa nr. 30 la articolul 13, alineatul (2) se abrogă.

    5. În anexa nr. 30 la articolul 13, alineatul (3) va avea următorul cuprins:

    "(3) Pentru farmaciile care intră în relaţie contractuală cu casele de asigurări de sănătate pe parcursul anului, pentru eliberarea medicamentelor corespunzătoare DCI-urilor aferente grupelor de boli cronice prevăzute la art. 11 alin. (2) şi (3) se încheie acte adiţionale conform prevederilor art. 11 alin. (2) şi (3), cu condiţia acceptării adaosului comercial negociat iniţial de casele de asigurări de sănătate cu farmaciile selecţionate."

    6. În anexa nr. 30 la articolul 14, alineatul (2) se abrogă.

    7. În anexa nr. 30 la articolul 15, alineatul (2) se abrogă.

    8. În anexa nr. 31 la articolul 6, literele a) şi c) vor avea următorul cuprins:

    "a) să încheie contracte de furnizare de medicamente cu şi fără contribuţie personală în tratamentul ambulatoriu, precum şi de materiale sanitare specifice care se acordă pentru tratamentul în ambulatoriu al bolnavilor incluşi în unele programe naţionale de sănătate cu scop curativ numai cu furnizorii de medicamente autorizaţi şi evaluaţi conform reglementărilor legale în vigoare şi să facă publică, pentru informarea asiguraţilor, lista acestora;

    .................................................................................................................................

    c) să deconteze furnizorilor de medicamente cu care au încheiat contracte, la nivelul realizat, contravaloarea medicamentelor eliberate cu şi fără contribuţie personală, precum şi contravaloarea medicamentelor şi materialelor sanitare care se acordă pentru tratamentul în ambulatoriu al bolnavilor incluşi în unele programe naţionale de sănătate cu scop curativ, în condiţiile şi la termenele prevăzute în normele metodologice de aplicare a Contractului-cadru privind condiţiile acordării asistenţei medicale în cadrul sistemului de asigurări sociale de sănătate pentru anul 2008, aprobat prin Hotărârea Guvernului nr. 324/2008;".

    9. În anexa nr. 31 la articolul 6, litera e) se abrogă.

    10. În anexa nr. 31 la articolul 7, literele m), q) şi s) vor avea următorul cuprins:

    "m) să elibereze medicamentele din prescripţiile medicale asiguraţilor, indiferent de casa de asigurări de sănătate la care este luat în evidenţă asiguratul, în condiţiile în care furnizorul de medicamente are contract cu casa de asigurări de sănătate cu care medicul care a eliberat prescripţia medicală a încheiat contract sau convenţie în vederea recunoaşterii prescripţiilor medicale eliberate în situaţiile prevăzute în normele metodologice de aplicare a Contractului-cadru privind condiţiile acordării asistenţei medicale în cadrul sistemului de asigurări sociale de sănătate pentru anul 2008, aprobat prin Hotărârea Guvernului nr. 324/2008;

    .................................................................................................................................

    q) să păstreze la loc vizibil în farmacie condica de sugestii şi reclamaţii; condica va fi numerotată de farmacie şi ştampilată de casa/casele de asigurări de sănătate cu care furnizorul se află în relaţie contractuală; să afişeze la loc vizibil în farmacie, pentru informarea asiguraţilor, numărul de telefon Tel-Verde al casei de asigurări de sănătate cu care aceasta se află în relaţie contractuală;

    .................................................................................................................................

    s) să depună, în primele 15 zile calendaristice ale lunii următoare celei pentru care s-au eliberat medicamentele cu şi fără contribuţie personală în tratamentul ambulatoriu, precum şi materialele sanitare specifice care se acordă pentru tratamentul în ambulatoriu al bolnavilor incluşi în unele programe naţionale de sănătate cu scop curativ, documentele necesare, în vederea decontării pentru luna respectivă;".

    11. În anexa nr. 31, articolul 8 va avea următorul cuprins:

    "Art. 8 - Decontarea medicamentelor cu şi fără contribuţie personală eliberate se face pe baza următoarelor acte în original: factură, borderouri centralizatoare, prescripţii medicale, cu înscrierea numărului de ordine al bonului fiscal şi a datei de emitere a acestora. În situaţia în care în acelaşi formular de prescripţie se înscriu medicamente din mai multe subliste, farmaciile întocmesc borderou centralizator cu evidenţă distinctă pentru fiecare sublistă. În borderouri vor fi evidenţiate distinct prescripţiile întocmite de medicii de familie pe baza scrisorii medicale de la medicii de medicina muncii. Pentru medicamentele antidiabetice orale, pentru medicamentele antidiabetice de tipul insulinelor şi testele de automonitorizare pentru bolnavii diabetici, pentru medicamentele antidiabetice orale şi de tipul insulinelor şi testele de automonitorizare pentru tratamentul mixt al bolnavilor diabetici, pentru medicamentele pentru tratamentul stării posttransplant, pentru medicamentele specifice pentru tratamentul ambulatoriu al bolnavilor cu afecţiuni oncologice, pentru medicamentele specifice pentru tratamentul ambulatoriu al persoanelor cu infecţie HIV/SIDA, acordate în tratamentul bolnavilor cuprinşi în Programul naţional cu scop curativ, pentru materialele sanitare specifice care se acordă pentru tratamentul în ambulatoriu al bolnavilor incluşi în unele programe naţionale de sănătate cu scop curativ, pentru medicamentele corespunzătoare DCI-urilor aferente bolilor rare - mucoviscidoză, epidermoliză buloasă şi scleroză laterală amiotrofică - din cadrul Programului naţional de hemofilie, talasemie şi alte boli rare, farmaciile întocmesc câte un borderou centralizator distinct. Farmaciile vor întocmi un borderou distinct şi pentru medicamentele corespunzătoare DCI-urilor pentru care aprobarea se dă de către comisia/comisiile constituită/constituite în acest sens la nivelul Casei Naţionale de Asigurări de Sănătate, prescrise în cadrul tratamentului următoarelor grupe de boli cronice: hepatită cronică de etiologie virală B, C şi D - G4*), ciroză hepatică - G7*), boala cronică inflamatorie intestinală - G 31 a*), poliartrită reumatoidă - G 31 b*), artropatie psoriazică - G31 c*), spondilită ankilozantă - G 31 d*), artrită juvenilă - G31 e*), psoriazis cronic sever (plăci) - G31 f*), tumori hipofizare cu expansiune supraselară şi tumori neuroendocrine - G22*), boala Gaucher - G29*), DCI-uri nominalizate în Hotărârea Guvernului nr. 720/2008 pentru aprobarea Listei cuprinzând denumirile comune internaţionale corespunzătoare medicamentelor de care beneficiază asiguraţii, cu sau fără contribuţie personală, pe bază de prescripţie medicală, în sistemul de asigurări sociale de sănătate."

    12. În anexa nr. 31, articolul 11 se abrogă.

    13. În anexa nr. 31, articolul 17 se abrogă.

    14. În anexa nr. 31 la articolul 25, alineatul (2) se abrogă.

    Art. II - Prezentul ordin se publică în Monitorul Oficial al României, Partea I .

Ministrul sănătăţii publice,

Gheorghe Eugen Nicolăescu

Preşedintele Casei Naţionale de Asigurări de Sănătate,

Vasile Ciurchea
_____________
